Baltijas Sleipnirs - vispārējā informācija

	Baltijas Sleipnirs - studiju braucienu stipendiju programma jauniem profesionāliem Baltijas valstu un Ziemeļrietumu Krievijas māksliniekiem
Sleipnirs ir Ziemeļu Ministru padomes studiju braucienu stipendiju programma Ziemeļvalstu visu mākslas jomu pārstāvjiem vecumā līdz 36 gadiem (neieskaitot). 
No 1999.gada programmā var iesaistīties arī Baltijas valstu un Ziemeļrietumkrievijas jaunie mākslinieki. 
Programma nosaukta senskandināvu mitoloģijas dieva Odina astoņkāju zirga Sleipnira vārdā. 
Sleipnirs aptver visas mākslas jomas: teātri, deju, vizuālās mākslas, dizainu, arhitektūru, mūziku, kino, video, literatūru u.c.

MĒRĶAUDITORIJA
Baltijas Sleipnira stipendijai var pieteikties dažādās kultūras/mākslas jomās aktīvi strādājoši profesionāli mākslinieki, mākslas kritiķi un par mākslu rakstoši žurnālisti vecumā līdz 36 gadiem (neieskaitot).
Pieņemti tiek tikai individuāli pieteikumi; kolektīvi pieteikumi netiek izskatīti.
Par aktīvi strādājošu profesionālu mākslinieku kādā no kultūras vai mākslu jomām tiek uzskatīta persona, kura attiecīgajā jomā ieguvusi izglītību un spēj pierādīt, ka veic mākslinieciski aktīvu darbu.
Programma nav paredzēta studentiem, jo studiju mērķiem domātas citas stipendiju programmas.

KRITĒRIJIEM ATBILSTOŠI PROJEKTI
Baltijas Sleipnira studiju braucienu stipendija māksliniekiem nodrošina ceļa un uzturēšanās izdevumus: īsiem studiju braucieniem (līdz 2 nedēļām) sedz gan transporta, gan uzturēšanās izdevumus; garākiem studiju braucieniem - tikai transporta izdevumus. Kritērijos iespējamas izmaiņas - katrs konkrēts gadījums tiek izskatīts atsevišķi.

Kritērijiem atbilstošu projektu piemēri:
• studiju braucieni, lai dibinātu kontaktus ar citiem māksliniekiem vai kolēģiem un iesaistītos jau pastāvošos projektos;
• studiju braucieni, lai piedalītos radošajās darbnīcās, kursos, semināros, konferencēs un cita veida radošās aktivitātēs, kas saistītas ar individuālu māksliniecisku darbību;
• festivālu, izstāžu, koncertu apmeklējumi, kas saistīti ar individuālu māksliniecisku darbību.

KRITĒRIJIEM NEATBILSTOŠI PROJEKTI
Baltijas Sleipnira studiju braucienu stipendiju programma neatbalsta konkrētus mākslas projektus, piemēram, mākslas darbu transportēšanu, materiālu iegādi, u.tml.

Kritērijiem neatbilstošu projektu piemēri:
• studiju braucieni ārpus Ziemeļvalstīm;
• braucieni, saistīti ar pamatizglītības iegūšanu;
• braucieni, kas ir daļa no apmaksāta darba un kas ir saistīti ar noteiktu atalgojumu vai braucieni darba meklējumos;
• braucieni, kuriem finansējumu var saņemt, piesakoties citām Ziemeļvalstu stipendiju programmām.

PIETEIKŠANĀS
Piesakoties jāizmanto īpašas pieteikumu veidlapas, kuras var saņemt Ziemeļu Ministru padomes birojā. Pieteikumā skaidri jāizklāsta brauciena mērķis.
Pieteikumā ietilpst:
• rūpīgi aizpildīta un parakstīta veidlapa;
• CV (viena A4 lappuse);
• oficiāls ielūgums vai brauciena apraksts, kurā uzrādīta detalizēta informācija par kontaktpersonu brauciena galamērķi;
• 2 rekomendācijas vēstules.
PIETEIKUMA IESNIEGŠANAS TERMIŅI:
1. oktobris braucienam laikā no 2008.gada 1.oktobra līdz 2009.gada 1.oktobrim.

STIPENDIJA
Par Baltijas Sleipnira studiju brauciena stipendijas piešķiršanu lemj ekspertu komisija, un par rezultātiem kandidātus informē Ziemeļu Ministru padomes birojs. 
Pirms studiju brauciena uz stipendiāta bankas kontu tiek pārskaitīti 90% no naudas summas, atlikušie 10% tiek izmaksāti skaidrā naudā, kad stipendijas saņēmējs/a ir iesniedzis radošo un finansiālo atskaiti par brauciena norisi, pievienojot transporta biļešu un citu čeku oriģinālus (ne vēlāk kā 1 mēnesi pēc brauciena beigām).
Stipendijas saņēmējam/-ai jāapņemas izmantot piešķirtos līdzekļus pieteikuma anketā norādītajā laikā un pieteikumā norādītajam mērķim. 

